Nafarroako Parlamentuko Mahaiak, 2012ko apirilaren 16an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Bildu-Nafarroa parlamentu-taldeak aurkezturiko mozioa, zeinaren bidez Nafarroako Parlamentuak ILZek Nafarroako irakasleen prestakuntza bermatze aldera egindako lanaren aitortza egiten baitu.

2. Nafarroako Parlamentuko Aldizkari Ofizialean argitara dadin agintzea.

3. Mozioa Hezkuntza Batzordean eztabaidatzea eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2012ko apirilaren 16an

Lehendakaria: Alberto Catalán Higueras

MOZIOAREN TESTUA

Bildu-Nafarroa parlamentu-taldeak, Legebiltzarreko Erregelamenduaren 196. artikuluaren eta hurrengoen babesean, honako mozio hau aurkeztu du, Hezkuntza Batzordean eztabaidatu eta bozkatua izan dadin.

Pasa den apirilaren 4an Nafarroako Parlamentuko Hezkuntza Batzordeak Iruñeko ILZra bisitaldia egiteko aukera izan zuen. Bertan, Nafarroan dauden 5 ILZetako zuzendariekin eta ILZetan aritzen diren formatzaileekin elkartzeko aukera izan genuen, baita Iruñeko ILZko zuzendari eta langileekin ere.

Bertatik atera genuen ondorio nagusia orain arteko ILZ zentroen ekipamendu eta garrantziaren inguruko azpimarratzea izan zen. 

Bestetik oso argi ikusi zen egun Hezkuntza Departamentuak jakin badakiela moldaketaren bat egin nahi duela, baina oraindik ez duela batere argi zein bide jarraitu nahi duen irakasleen formaziorako eta zein baliabide jarriko dituen formazioaren pentzuan.

Kontuan izanik zenbat izan diren formaziorako egindako saioak, metodologiak eta beroriek izan dituzten balorazio onak, garrantzitsua deritzogu Hezkuntza Departamentuak hainbat gogoeta aintzat hartu eta horren araberako moldaketak egiteari, moldaketa horiek beharrezkoak izanez gero.

Hau guztia aintzat hartuta, ondoko erabaki proposamena aurkeztu nahi dugu, Hezkuntza Batzordean eztabaidatua eta onartua izan dadin.

Erabaki proposamena:

1. Nafarroako Parlamentuak Nafarroako ILZek egindako lanaren aitortza egin nahi du. Tresna egokia eta garrantzizkoa izan da Nafarroako irakasleen formazioa bermatzeko azken 30 urteotan.

2. Nafarroako Parlamentuak Nafarroako Gobernua premiatzen du ILZen antolaketa ereduan egungo 5 zentroak mantentzera; baliabideen zentro gisara eta irakasleen esperientzia trukerako.

3. Nafarroako Parlamentuak Nafarroako Gobernua premiatzen du egungo azpiegitura eta sistemak funtzionatzeko moldeak azter ditzan. Alde inplikatuen aldetik diagnostiko partekatu bat osa dezan eta horren ondotik har ditzan hartu beharreko erabakiak, betiere interesatuekin elkarlanean.

